Hieronimus de Ghinntijs, Dei et apostolice sedis gratia episcopus Asculan[ensis], sanctissimj domini nostri pape eiusque camerarij necnon curie caussarum camere apostolice generalis auditor ac Romane curie judex ordinarius sententiarumque et censurarum in eadem Romana curia latarum vniuersalis executor, vniuersis et singulis dominis abbatibus, prioribus, prepositus, decanis, archidiaconis, scolasticis, cantoribus, custodibus, thesaurarijs, sacristis, tam cathedralium et metropolitanarum, quam collegiatarum canonicis prouincialiumque ecclesiarum rectoribus seu locatenentibus eorundem plebanis, viceplebanis, cappellanis, curatis et non curatis, vicariis perpetuis, altaristis ceterisque presbyteris, clericis, notariis et tabellionibus publicis quibuscunque, per ciuitatem et diocesim Aboensem ac alias vbilibet constitutis, et eorum cuilibet jnsolidum ac illi vel illis, ad quem vel ad quos presentes nostre litere peruenerint, salutem in Domino et nostris huiusmodi presentibus apostolicis firmiter obedire mandatis. Noueritis, quod nos pro parte venerabilis virj, domini Erici Suensson, decanj Lincopensis, Romanam curiam sequentis principalis requisitj, discretionj vestre et cuilibet vestrum tenore presentium committimus ac in virtute sancte obedientie et sub excommunicationis pena, quam in vos et vestrum quemlibet, trium tamen dierum canonica monicione premissa, fecimus in his scriptis, nisi feceritis que mandamus, districte precipientes, quatenus statim receptis presentibus vos vel quicunque vestrum fuerit requisitus, per vos vel alium seu alios ex parte nostra moneatis et requiratis primo, secundo, tertio et peremptorie quendam dominum Paulum Schel, prepositum Aboensem, in quodam perpetuo simplicj beneficio ecclesiastico, prebenda nuncupato, ad altare sancti Sigfridi sito in cathedrali ecclesia Aboensi, jntrusum et occupatorem ac quoscunque alios forsan in dicto perpetuo simplicj beneficio jntrusos et occupatores ac jmpedientes, in executionem presentium nominandos et cognominandos eisque nichilominus et eorum cuilibet in virtute sancte obedientic et sub excommunicationis maioris aliisque ecclesiasticis sententiis et censuris in jnfra memoratis litteris apostolicis prouisionis dicti beneficij et processibus de super habitis et contentis et expressis ac ducentorum ducatorum auri de camera penis districte precipiatis et mandetis, quibus et eorum cuilibet nos etiam tenore presentium precipimus et mandamus ac requirimus et monemus, quatenus jnfra sex dierum spacium a die monicionis huiusmodi per vos vel alterum vestrum eis facte jmmediate sequentium, quorum sex dierum duos pro primo, duos pro secundo et reliquos duos dies eis et eorum cuilibet pro tertio et peremptorio termino ac monicione canonica assignamus et vos assignetis eisdem, debeant et teneantur et eorum quilibet debeat et teneatur prefato domino Erico principali seu eius legitimo procuratori, ad hoc mandatum sufficiens habenti realiter et cum effectu possessionem corporalem, realem et actualem dicti perpetuj simplicis beneficij ecclesiasticj, prebenda nuncupati, juxta vim, formam et tenorem dictarum literarum apostolicarum prouisionem dicti beneficij ecclesiasticj sibi, domino Erico, nuper per sanctissimum in Christo patrem et dominum nostrum, dominum Leonem, diuina prouidentia papam decimum, concessam et processis de super habitis et fulminatis vacuam, liberam et expeditam tradidisse, consignasse et remisisse ac jpsum de cetero in illius pasifica possessione stare permisisse, necnon (necnon) de omnibus et singulis fructibus, redditibus et prouentibus, occasione dicti beneficij ecclesiasticj quomodolibet prouenientibus et per jpsos et eorum quemlibet hucusque a tempore illius vacationis citra jndebite et jniuste perceptis et leuatis et quj percipi potuerunt, jntegraliter respondisse et satisfecisse, aut jnterim se cum eodem domino Erico personali seu eius procuratore predicto amicabiliter componant et concordent; alioquin prenominatos monitos, si in premissis se fore grauatos senserint, modo et forma premissis peremptorie citare curetis prout et nos citamus eosdem, quatenus sexagesima die post citationem vestram huiusmodi jmmediate sequente, si dies ipsa juridica fuerit et nos seu locumtenens noster vel alius forsan jnterim loco nostri surrogandus auditor ad jura reddenda pro tribunali sederimus vel sederit, alioquin prima die juridica ex tunc jmmediate sequente, qua nos seu locumtenentem nostrum vel surrogandum prefatum ad jura reddendum et causas audiendum pro tribunali sedere contigerit, compareant in judicio legitimo coram nobis seu locumtenente nostro vel surrogando predicto per se vel procuratorem seu procuratores suos jdoneos causam suj grauaminis allegaturj aliasque dicturj, facturj, auditurj et recepturj quicquid justicia suadebit et ordo dictauerit rationis, certificantes nichillominus eosdem monitos et citatos, quod siue in dicto citationis termino, vt premissum est, comparere curauerint siue non, nos nichillominus seu locumtenens noster vel surrogandus predictus ad declarationem dictarum sententiarum et penarum et alia grauiora, prout justum fuerit, procedemus seu procedet, ipsorum citatorum absentia seu contrario in aliquo non obstante, diem vero seu dies monitionis et citationis vestrarum huiusmodi atque formam et quicquid in premissis feceritis nobis per vestras patentes literas aut jnstrumentum publicum horum seriem seu designationem in se continentes seu continens remissis presentibus fideliter jntimare curetis, absolutionem vero omnium et singulorum, quj prefatam nostram excommunicationis sententiam jncurrerint siue jncurrerit quoquomodo nobis vel superiorj nostro tantummodo reseruamus. Jn cuius rei testimonium presentes literas siue presens publicum jnstrumentum, huiusmodi in se continentes siue continens, exinde fierj et per notarium publicum nostrumque et huiusmodi cause ac dicte curie causarum camere apostolice coram nobis scribam jnfra scriptum subscribj et publicarj mandauimus sigillique dicte curie, quo talibus vtimur, jussimus et fecimus appensioni communiri. Datum et actum Rome jn domo habitationis nostre, sub anno a natuitate Domini millesimo quingentesimo decimo sexto, jnditione quarta, die vero sabbatj vigesima secunda mensis nouembris, pontificatus sanctissimj in Christo patris et domini nostri domini Leonis diuina prouidencia decimj anno quarto. Guilliemus de Vegio, dicte curie causarum camere apostolice notarius. Tax. ad Cruselos Ser. Hie[ronymus] Asculanensis auditor.